**POVEZANOST DOBI ZATVORENIKA ZATVORA U ZAGREBU I BROJA RANIJIH OSUDA S VISINOM AKTUALNE KAZNE ZATVORA**

Puljić, V., Rašić Radauš, H., Pavlić, M.

Zatvor u Zagrebu

Načela odmjeravanja kazne za pravomoćno osuđene osobe dio su Kaznenog zakona Republike Hrvatske. Olakotne okolnosti su one okolnosti koje utječu da kazna unutar granica minimuma i maksimuma bude lakša, a otegotne one koje utječu da kazna unutar granica predviđene kazne bude teža, odnosno bliža maksimumu. Zakon unaprijed nije odredio koje su okolnosti olakotne, a koje otegotne, već se načelom individualizacije ista okolnost u jednom slučaju može procijenjivati olakotnom, a u drugom otegotnom. U načelu, ranija osuđivanost koja nije dovela do promjene ponašanja, trebala bi se cijeniti kao otegotna okolnost i dovesti do izricanja teže kazne zatvora. Dob osuđenika bi se trebala cijeniti olakotnom okolnosti u slučaju kada se radi o osobi mlađe životne dobi, kao i starije životne dobi. Cilj ovog istraživanja bio je utvrditi postoji li povezanost broja ranijih osuda i dobi zatvorenika s visinom aktualne kazne zatvora.

Istraživanje je provedeno na uzorku zatvorenika Zatvora u Zagrebu (N=101, MDOB=42 godine), koji su upisani u elektroničku matičnu evidenciju zatvorenika od 2011. do 2014. godine. Rezultati višestruke regresijske analize pokazali su da dob ne daje statistički značajan doprinos u predikciji visine zatvorske kazne, dok je veći broj ranijih osuda povezan s višom aktualnom zatvorskom kaznom.

Ključne riječi: zatvorenici, visina kazne, ranija osuđivanost